Source: http://inatsisit.gl/lov?rid=%7BD01DDAA6-4ABD-4325-B3A0-DE542D0198B2%7D
Timestamp: 2020-07-02 21:25:19+00:00
Document Index: 19776456

Matched Legal Cases: ['§ 6', '§ 29', '§ 1', '§ 2', '§ 3', '§ 6', '§ 8', '§ 4', '§ 5', '§ 6', '§ 7', '§ 8', '§ 9', '§ 6', '§ 8', '§ 8', '§ 10', '§ 4', '§ 6', '§ 7', '§ 11']

Nunatta avataanniit timmisartukkut Kalaallit Nunaannut angalanermi piumasaqaatit pillugit Namminersorlutik Oqartussat nalunaarutaat nr. 18, 15. Juni 2020-imeersoq (Immikkoortoq 1) Atuussimasoq (Historisk)
Nappaatit tunillaassortut akiorniarlugit iliuutsit pillugit Inatsisartut peqqussutaanni nr. 20 12. november 2001 -imeersumi, Nappaatit tunillaassortut akiorniarlugit iliuutsit pillugitInatsisartut inatsisaatigut nr. 1, 1. april 2020-meersutigut allanngortinneqartumi, §§ 6, 6 a, 12 a, 12 b, 12 c, 21 a aamma 21 b aamma § 29 imm. 2 malillugit aalajangersarneqarpoq:
Nunami oqartussaaffigisami atuuffii
§ 1. Nalunaarut Kalaallit Nunaata nunataani atuuppoq.
§ 2. Inuit Savalimmiuni najugallit danskisullu innuttaassusillit, inuillu islandimiutut innuttaassusillit §§-ni 5, 6 aamma 8-mi ilaatinneqanngillat, taamaattoq takuuk imm. 2 aamma 3.
Imm. 2. Imm. 1 -mut ilannguttoqarniarpat inuup Savalimmiuniit Islandimiilluunniit toqqaannartumik tikinnissaa aamma Kalaallit Nunaannut aallarnissaq sioqqullugu
Savalimmiuni Islandimiluunniit ulluni 14-ini najugaqartarsimanissaa piumasaqaataavoq.
Imm. 3. Inuit Island aqqutigalugu Savalimmiuniit Kalaallit Nunaannut angalasimappata inuit Savalimmiuneersut aamma imm. 1-imut ilaassapput.
§ 3. Nalunaarummi matumani aalajangersakkat ilaat tamarmilluunniit inunnut inuiaqatigiinnut pingaarutilimmik sulialinnut atuutinneqassanngitsut aalajangerneqarsinnaavoq.
Imm. 2. Inunnut Kalaallit Nunaanni Politiini sulisunut Kalaallit Nunaanni Politimesteri imm. 1 naapertorlugu aalajangiisassaaq.
Imm. 3. Inunnut Issittumi Sakkutooqarfimmi sulisunut Issittumi Sakkutooqarfimmi pisortaasoq imm. 1 naapertorlugu aalajangiisassaaq.
Imm. 4. Inunnut Peqqinnissaqarfimmi sulisunut Nunatsinni Nakorsaaneqarfik imm. 1 naapertorlugu aalajangiisassaaq.
Imm. 5. Inunnut immikkoortuni 2-4-mi taaneqanngitsuni sulisunut Nunatsinni Nakorsaaneqarfik imm. 1 naapertorlugu aalajangiisassaaq.
Imm. 6. Nunatsinni Nakorsaaneqarfiup nalunaarummi matumani aalajangersakkat ilaat tamaasaluunniit peqqinnissaqarfimmi katsorsarneqartunut atuutinneqassanngitsut aalaj angersinnaavaa.
Imm. 7. Angalasut laboratoriami nakorsaanermit akuerineqartut ilaanni Covid 19-imut akiuussutissanik kapineqarsimallutik uppernarsarsinnaappassuk §§ 6, 8 aamma 9-mit mininneqarnissaannik Nakorsaaneq aalajangiisinnaavoq. Angalasut aallarnissaq sivikinnerpaamik ullunik tallimanik sioqqutsillutik uppernarsaatissanik nakorsaanermut nassiussissapput. Immikkut akuersissuteqarnissaq akuersissutigineqarpat qinnuteqartoq aallartinnani allakkatigut uppernarsaammik nakorsaanermit tunineqassaaq.
Imm. 8. Meeqqat 12-t inorlugit ukiullit §§-ni 6 aamma 9-mi ilaatinneqanngillat. Meeqqat 12-t inorlugit ukiullit ingiaqatitillusooq § 8-mi aalajangersakkat malissavaat.
Sapaatip akunneranut Air Greenland aqqutigalugu avataanniit tikissinnaatitaasut amerlanerpaaffiat
§ 4. Coronamut allattoqarfik Kalaallit Nunaannut Air Greenlandimut ilaallutik sapaatip akunneranut amerlanerpaat tikissinnaasut pillugit Air Greenlandimut nalunaaruteqassaaq.
Timmisartortitseqatigiit allat assigisaallu nunatsinnut angalatitsisarnerannut piumasaqaatit
§ 5. Timmisartortitseqatigiit allat assigisaallu, Air Greenlandiunngitsoq, Kalaallit Nunaanni millutik timmisartukkut angallassiniartut Corona pillugu allatseqarfimmit Kalaallit Nunaannut angallassinissamut qinnuteqassapput.
Timmisartumi Kalaallit Nunaanni mittussami ilaasunut piumasaqaatit
§ 6. Angalasut Covid-19-imik nappaateqannginnerminnik uppernarsaatimik takutitsisut kisimik timmisartumut Kalaallit Nunaannut mittussamut ilaaqqusaapput. Oqaaseqatigiit siulliit eqqortinnissaannut timmisartortitseqatigiiffik akisussaavoq.
Imm. 2. Covid-19-imut misissugassamik napparsimmavimmi peqqissaavimmiluunniit allaniluunniit Nunatsinni Nakorsaaneqarfiup akuerisaani tigusisoqassaaq.
Imm. 3. Covid-19-imut misissortinnermi piumasarineqartut Nunatsinni
Nakorsaaneqarfimmit aalajangersarneqartut naammassineqarsimassapput.
Imm. 4. Imm. 1 -imi aalajangersakkanik malinninnginnissaq pillugu Nunatsinni Nakorsaaneqarfik aalajangersaasinnaavoq.
Avataaniit angalasut nalunaartussaatitaanerat
§ 7. Angalasut Immersugassaq Sumut-mik immersuisimasut kisimik timmisartumut
Kalaallit Nunaannut mittussamut ilaaqqusaapput. Angalasoq timmisartumi sulisumut Immersugassaq Sumut-mik immersuisimanermut nassiussisimanermullu uppernarsaammik takutitsissaaq. Oqaaseqatigiinni siullermi aappaannilu taaneqartut eqqortinnissaannut timmisartortitseqatigiiffik akisussaavoq.
Kalaallit Nunaannut tikereernermi malitassat
§ 8. Inuit timmisartukkut Kalaallit Nunaannut tikittut Covid-19-imik tunillanneqarsimannginnertik uppernarsaqqaarnagu aaqqissuussanut, nalliuttorsiornernut, sammisaqartitsinernut assigisaanulluunniit peqataaqqusaanngillat. Matumani illup iluani, silami, pisortat inuillu katerittarnerat, aaqqissuussinerit pisussallu il.il. ilaatinneqarput.
Imm. 2. Pisortat suliffeqarfiutaani assigisaanilu isersimanermut, inuussutissarsiortut inigisaanni tamanut ammasuni isersimanermut aamma pisortat namminersortullu utoqqarnik paaqqinnittarfiinut napparsimavinnulluunniit isersimanermut inerteqqussut aamma atuutinneqassaaq. Taamaattoq ulluinnarni nioqqutissanik pisiniarnerit allatullu pisariaqavissumik pisiniarnissat allanit isumagineqarsinnaanngitsut isumaginissaat akuerineqarput.
Imm. 3. Peqataasut taamaallaat inoqutigiiuppata imm. 1 inissiamut atuutissanngilaq.
Imm. 4. Immikkoortut 1 aamma 2 katersuunnernut politikikkut allatulluunniit isummersornissamik siunertalinnut atuutinngillat.
§ 9. Inuit § 6-imi pineqartut Kalaallit Nunaannut tikereernerup kingorna ullut tallimassaani kingusinnerusukkulluunniit Covid- 19-imik napparsimanermut misissortinneqarsinnaapput.
Imm. 2. Misissuinermi nappaammik nassaartoqanngippat misissorneqartoq Covid-19-imik tunillatsinneqarsimanngitsutut naatsorsuutigineqassaaq, taamaammallu § 8-mi inerteqquteqarnermut ilaanani.
Imm. 3. Misissuinermi nappaammik nassaartoqarpat inuk pineqartoq tamanna pillugu malittarisassat nalinginnaasut malillugit katsorsarneqalissaaq, takuuk Nappaatit tunillaassortut akiorniarlugit iliuutsit pillugit Inatsisartut peqqussutaat.
Imm. 4. Inuk Covid-19-imik nappaateqarnermut misissortinngippat § 8-mi inerteqqussut Kalaallit Nunaannut tikinnermiit ulluni 14-ini atuutissaaq. Inuk Kalaallit Nunaannut tikinnerminit ullut 14-it sinnerlugit Covid- 19-imik nappaateqarnermut ersiuteqarsimanngikkuni Covid-19-imik tunillatsinneqarsimanngitsutut naatsorsuutigineqassaaq.
Imm. 5. Inuk Kalaallit Nunaannut tikinnerminit ullut 14-it kingorna Covid-19-imik nappaateqarnermut ersiuteqaruni tamanna pillugu malittarisassat nalinginnaasut malillugit katsorsarneqalissaaq, takuuk Nappaatit tunillaassortut akiorniarlugit iliuutsit pillugit Inatsisartut peqqussutaat.
§ 10. §§ 4 aamma 5, § 6 imm.l aamma §§ 7 aamma 8-mik unioqqutitsisoq pinerluttulerinermik inatsit malillugu pineqaatissinneqarsinnaavoq.
§ 11. Nalunaarut ullormi 15. juni 2020, nal. 14:00 atuutilissaaq.
Imm. 2. Nalunaarut malillugu killilersuinerit, inerteqquteqartitsinerit, peqqusinerit il.il. 6. juli 2020 tikillugu atuutissapput.
Namminersorlutik Oqartussat, ulloq 15. juni 2020
bkg_18-2020_kundgoerelse_kn